Ullevålseter tilbake i Afrikas ørken: leder med én time og 42 minutter
Der går nemlig alternativet til Dakar-rallyet: Africa Race. - Vi er i Marokko nå, så skal vi til Mauretania og kjøre i mål i Dakar i Senegal. Vi følger så langt det er mulig den gamle Dakar-ruten, forteller Ullevålseter til VG fra ørkenen, der han overnatter i telt. Dakar-rallyet gikk fram til 2007 i Afrika, men sikkerheten gjorde at arrangørene ikke lenger turte å arrangere der. Så etter at Dakar-rallyet ble avlyst i 2008, har det siden 2009 gått i Sør-Amerika, der sikkerheten er bedre. Og atskillig mer komfortabelt. Her er det ganske spartansk, smiler Ullevålseter. Han har kjørt Dakar-rallyet siden 2002, men valgte altså i år å kjøre Africa Race. - Nå sender jeg tekstmeldinger til gutta i Dakar-racet, som altså kjører i Sør-Amerika, og spør hvordan de har det på McDonald’s. Jeg må mobbe dem litt her fra ørken-sanden! - Men er det ikke utrygt i Afrika. Det var jo derfor Dakar-rallyet ble flyttet ... - Tja, kanskje litt. Men det er soldater som passer på oss bare vi skal pisse ... Og de har flyttet ruten noe fra tidligere Dakar-rally for å få det tryggere. Pål Anders Ullevålseter hadde håpet å få kamp fra noen av de drøyt 30 startende i motorsykkelklassen. - Men allerede første dag røk et par av de beste ut med tekniske problemer. Derfor leder nå Ullevålseter med én time og 42 minutters forsprang til Gilles Vanderweyen. - Mange av de beste kjører i Dakar-rallyet. Men jeg får oppleve Afrika igjen. Jeg gleder meg som en unge til at vi skal kjøre inn i Mauretania, fastslår Pål Anders Ullevålseter. Pål Anders Ullevålseter har 2. plass fra 2010 som sitt beste resultat i Dakar-rallyet.
Dakar-rallyet starter mandag i Sør-Amerika. Men i Afrikas ørken er det Pål Anders Ullevålseter (46) som dominerer. ørken er det Pål Anders Ullevålseter (46) som dominerer.